  Майя Бывальцева Удмуртилэн тӧроез Александр Соловьёв Синъёсты эскеронъя но эмъянъя элькун эмъюртэ вуылӥз. 31-тӥ южтолэзе со сярысь ивортэ элькун тӧролэн но кивалтэтлэн пресс-службазы. Эмъюртлэн кивалтӥсез Владимир Музлов Александр Соловьёвлы операциос лэсьтон блокез возьматӥз но отын тупатъян ужъёс 15 ар ӧй вал ни шуыса вераз. Но солэн кылъёсызъя, ужпумез сэрттыны-пертчыны луэ: коньдонлэсь оглюкетсэ Эм утетъя фонд висъяны дась, оглюкетсэ — ачиз эмъюрт, но Удмуртиысь Тазалыкез утёнъя министерстволэсь но кивалтэтлэсь юрттэт кулэ ик луоз. Удмуртилэн тӧроез пусйиз, эмъюртын ас ужзэ тодӥсь зэмос удысужчиос тыршо шуыса. «Ужасьёслы юрттыны одно ик кулэ, угось син висёнъёссэс эмъяны кулэяськисьёс элькунын трос», — вераз со но та ужпумъя выльысь пумиськыны ӵектӥз. 2016-тӥ арлы йылпумъянъёсъя, Синъёсты эскеронъя но эмъянъя элькун эмъюрт 60 сюрслэсь трос адямиез кутӥз. Отын вылӥ быгатонлыкен 64 эмчиос ужало, соос пӧлын эм тодосъя 6 кандидатъёс. Тегъёс: Мерлык Тазалык Ижкар Удмуртия АлександрСоловьёв  